དྲག་པོ་ཞེས་པ་ལྕགས་ཕོ་སྤྲེལ་ལོ་ཁྱབ་བདག་བླ་མ་སྟག་ཕུ་བའི་
སྤྲུལ་སྐུ་རིན་པོ་ཆེར་ཕུལ་བའི་ཆབ་ཤོག་
དཔའ་བོའི་ཅང་ཏེའུ།
བདེ་སྟོང་ཟུང་འཇུག་རྡོ་རྗེའི་ཕོ་བྲང་དབུས། །བདེ་ཆེན་བདུད་རྩིའི་བཏུང་བར་
རྟག་རོལ་ཞིང་། །བདེ་བའི་ཡུམ་མཆོག་ཆོས་དབྱིངས་མར་འཁྱུད་པ། །བདེ་མཆོག་
འཁོར་ལོའི་མགོན་གྱི་ཞབས་པད་དྲུང་། །ཞུ་གསོལ་དེང་དུས་བཅུ་དྲུག་དགའ་བའི་ཆ། །
ཡོངས་སུ་རྫོགས་པའི་ཉིད་སྐུའི་ཟླ་བ་ནི། །མཁའ་འགྲོའི་རྒྱུ་སྐར་གྲངས་མེད་མགོན་པོ་
རུ། །གཟི་བྱིན་འོད་དཀར་ལྷམ་མེར་བཞུགས་པ་ནས། །རྗེས་བརྩེའི་གསུང་འཕྲིན་ག་བུར་
ཟེར་ཕྲེང་གིས། །བདག་ཡིད་ལྡུམ་རའི་རྨོངས་མུན་དྲུང་ཕྱུངས་ཏེ། །སྤྲོ་དགའི་ཀུ་མུད་
ཕང་ཕུང་བཞད་མཛད་པའི། །བཀའ་དྲིན་ནམ་ཡང་གཞལ་དཀའི་གནས་སུ་གྱུར། །འདི་
ན་རྒན་པོ་རྟག་པར་འཛིན་མལ་དུ། །བགྲང་བྱའི་གོས་ཧྲུལ་བརྩེགས་པའི་ལྕིད་ཀྱིས་
ནོན། །བྲོ་ནད་ཟུག་རྔུས་མནར་བཞིན་ཚེ་ཡི་ལྷག །སྣུམ་ཟད་མར་མེ་ལྟ་བུར་སྤྱོད་ཅིང་
འཚོ། །དེང་དུས་ཐུབ་བསྟན་རིན་ཆེན་ཤིང་རྟ་ནི། །སྙིགས་མའི་འདམ་དུ་ཆེས་ཆེར་བྱིང་
པའི་སྟེང་། །ལུས་མེད་ལུས་ཅན་ཟོལ་བརྟེན་དྲེགས་ལྡན་འགས། །བསམ་སྦྱོར་ངན་པའི་
རྡོ་བ་སྤུངས་པས་ནོན། །ཚུལ་འདི་བཟོད་མེད་ཐབས་བྲལ་སེམས་ཀྱི་སྟེང་། །གཙང་སྤྱོད་
བྲམ་ཟེའི་ཕྲག་པར་བམ་རོ་བཞིན། །ལྕི་ཡང་བློ་བརྩོན་ལང་ཚོ་འགྲན་བཞིན་དུ། །ཟད་
པའི་སྟོབས་མེད་བདག་འདྲས་ཅི་བྱར་མཆིས། །དམ་ཆོས་འཛིན་པའི་སྨོན་ལམ་བདུད་
རྩི་ཡི། །བཅུད་ལེན་གྲུབ་པ་མཐུ་སྟོབས་ནུས་པའི་རྩལ། །ཡོངས་སུ་རྫོགས་པའི་དཔའ་ཆེན་
- 276 -

སྙིང་སྟོབས་ཅན། །ཁྱོད་འདྲར་རང་གི་ལས་སུ་བབ་པ་ཉིད། །དེ་ཕྱིར་དཀོན་མཆོག་གསུམ་
གྱི་དབུ་འཕང་ལ། །འཕོང་སྟེགས་འཆའ་བའི་མ་རུངས་རྩྭ་སྦུར་རྣམས། །སྙིང་རྗེ་འཐོར་
བྱེད་ཤུགས་ཀྱིས་སྦར་བ་ཡི། །དྲག་སྦྱོར་བྱིན་ཟས་ཐལ་བར་མྱུར་རློག་ལ། །ཐུབ་བསྟན་
ནོར་བུ་སྐལ་ངན་རྡུལ་ཕུང་གིས། །ནོན་འདི་ཐབས་མཁས་སྟོང་ཕྲག་ཕྱག་བརྐྱང་བས། །
འདོན་པའི་དུས་ལ་བབ་ཅེས་མཁྱེན་བརྩེའི་སྤྱན། །སྟོང་ལྡན་འཕགས་མཆོག་ཁྱེད་་ལ་སྨྲེང་
གསོལ་ལོ། །རྙེད་དཀའི་དལ་འབྱོར་ལུས་རྟེན་སྟོང་བ་རུ། །ཟད་པའི་རྒན་པོ་མཐར་བྱེད་
མཆེ་བའི་རྩེར། །ངལ་བསོ་བགྱིད་བདག་འདི་སྣང་བཀྲ་ལམ་པ། །ཐིབ་ཀྱིས་ནུབ་ནས་
རྒྱུས་མེད་ཡུལ་འཁྱམས་ཚེ། །བརྩེ་ལྡན་ཁྱེད་ཀྱི་སྤྲུལ་བའི་བསུན་མ་ཡིས། །འཁྲིད་པར་རེ་
འོ་དུས་དེར་ཐུགས་རྗེའི་མཐུ། །མ་བརྟུལ་མཁའ་སྤྱོད་དག་པའི་ཞིང་དྲོངས་ལ། །རྡོ་རྗེའི་
བཙུན་མའི་སྲས་སུ་བསྐྲུན་པར་མཛོད། །སླད་ཀྱང་གང་ལ་རེག་པའི་རྡུལ་ཙམ་ཡང་། །ལྷ་
མིའི་མཆོད་གནས་གྱུར་པའི་ཞབས་ཟུང་ནི། །རྡོ་རྗེའི་སྐྱིལ་ཀྲུང་གཅིག་གིས་རྡོ་རྗེའི་ཁྲིར། །
བསྐལ་པ་རྒྱ་མཚོ་བར་དུ་བརྟན་བཞུགས་ལ། །བདུད་ཀྱི་རུ་མཚོན་སློང་བ་མེད་པར་
བསྙལ། །ཆོས་ཀྱི་རྒྱལ་མཚན་ནམ་ཡང་མི་ནུབ་བསྒྲེང་། །ཐུགས་རྗེའི་གདུགས་
དཀར་སྲིད་གསུམ་བླ་ན་འཁོར། །ཕན་བདེའི་གྲིབ་བསིལ་ཀུན་ཏུ་དབབ་པར་གསོལ། །
བདག་ལུས་སྟོན་མཇུག་མེ་ཏོག་འདི་ཉིད་ནི། །རྣམ་ཤེས་བུང་བས་ཇི་སྲིད་མ་བཏང་བ། །དེ་
སྲིད་ཐུགས་རྗེ་ཉི་མའི་དཀྱིལ་འཁོར་ལས། །གསུང་འཕྲིན་འོད་ཟེར་ཆད་མེད་སྤྲོ་བས་
སྐྱོངས། །དེ་སྐད་མདོ་སྨད་སྨན་ལྗོངས་ནས་འཕུར་བའི། །འཕྲིན་ཡིག་སྨྲ་མཁས་ནེ་ཙོ་ཁྱོད་
སོང་ལ། །ཁོ་བོས་གང་བསླབ་རྗེས་སུ་ཟློས་པའི་མཆིད། །དཔའ་བོ་ཚོགས་རྗེའི་སྙན་དུ་
འབུལ་བར་གྱིས། །ཞུ་ཡིག་གཟིགས་རྟེན་མཚོན་པར་གོང་ནས་གནང་བའི་དཀར་ཡོལ་ཁྱད་
མཚར། མཛོད་གོས་ཡུག བཀྲ་ཤིས་རྟགས་ཀྱིས་སྤྲས་པའི་དར་དཀར་བཅས་གུས་པས་ཕུལ།
-277-